कोहली ने 500वें इंटरनेशनल मैच में सबसे बड़ा स्कोर बनाया; सचिन से तेज 76वां शतक भी लगाया
1. 500 मैच में सबसे ज्यादा सेंचुरी, सचिन को पीछे छोड़ा कोहली 500 इंटरनेशनल मैच में सबसे ज्यादा सेंचुरी जमाने वाले बल्लेबाज बन गए। उन्होंने दिग्गज सचिन तेंदुलकर का रिकॉर्ड तोड़ा। कोहली के 76 शतक हो गए, जबकि सचिन तेंदुलकर ने 500 मैच तक 75
भारत-वेस्टइंडीज के बीच टेस्ट सीरीज का दूसरा मुकाबला रिकॉर्ड ब्रेकिंग रहा। दोनों टीमों के बीच यह 100वां टेस्ट मैच भी था। इस मुकाबले में कुल 6 रिकॉर्ड टूटे, इनमें 5 विराट कोहली और एक रोहित शर्मा ने बनाया।
भारत-वेस्टइंडीज टेस्ट में बने टॉप रिकॉर्ड्स के बारे में आगे स्टोरी में हम जानेंगे...
1. 500 इंटरनेशनल मैच खेलने वाले 10वें खिलाड़ी बने कोहली
भारत के बैटर विराट कोहली ने वेस्टइंडीज के खिलाफ टेस्ट मैच शुरू होते ही अनोखा मुकाम हासिल किया। वह तीनों फॉर्मेट मिलाकर 500 इंटरनेशनल मैच खेलने वाले दुनिया के 10वें खिलाड़ी बने। कोहली ने 111 टेस्ट के अलावा 274 वनडे और 115 टी-20 भी खेले हैं। 34 साल के विराट से पहले 6 बैटर्स और 3 ऑलराउडंर्स ही 500 से ज्यादा इंटरनेशनल मैच खेल सके।
2. कोहली 500वें इंटरनेशनल मैच में शतक लगाने वाले पहले क्रिकेटर
कोहली करियर के 500वें मैच में शतक जमाने वाले दुनिया के पहले क्रिकेट बने। उन्होंने 121 रन की पारी खेली। इतना ही नहीं, कोहली 500वें मैच में सबसे ज्यादा रन बनाने वाले बैटर भी बने। उनसे पहले अब तक 9 खिलाड़ी 500 मैच खेलने का रिकॉर्ड बना सके, लेकिन कोई भी अपने 500वें मैच में अर्धशतक तक नहीं बना सका था। कोहली से पहले कुमार संगाकारा ने 500वें मैच में सबसे ज्यादा 48 रन बनाए थे। श्रीलंकाई बल्लेबाज ने मार्च 2013 में बांग्लादेश के खिलाफ वनडे मैच में यह पारी खेली थी।
3. 500 मैच में सबसे ज्यादा सेंचुरी, सचिन को पीछे छोड़ा
कोहली 500 इंटरनेशनल मैच में सबसे ज्यादा सेंचुरी जमाने वाले बल्लेबाज बने। उन्होंने दिग्गज सचिन तेंदुलकर का रिकॉर्ड तोड़ा। कोहली ने करियर का 76वां शतक लगाया। सचिन तेंदुलकर ने 500 मैच तक 75 शतक लगाए थे। इंटरनेशनल क्रिकेट में विराट से ज्यादा शतक सिर्फ सचिन तेंदुलकर (100 शतक) ने ही लगाए हैं। इसके लिए उन्होंने 664 इंटरनेशनल मैच खेले।
4. इंटरनेशनल क्रिकेट के टॉप-5 स्कोरर में शामिल हुए विराट
इस टेस्ट के पहले दिन विराट कोहली 87 रन पर नाबाद लौटे थे। इस दिन कोहली ने 25,548वां रन बनाया। इसी के साथ वह इंटरनेशनल क्रिकेट में सबसे ज्यादा रन बनाने वाले बैटर्स में 5वें नंबर पर आ गए। कोहली ने साउथ अफ्रीका के दिग्गज ऑलराउंडर जैक कैलिस को पीछे छोड़ा। कैलिस के नाम 519 मैच में 25,534 रन हैं।
कोहली से आगे चौथे नंबर पर श्रीलंका के महेला जयवर्धने हैं, उनके नाम 652 मैच में 25,957 रन हैं। सचिन तेंदुलकर के नाम सबसे ज्यादा रन बनाने का रिकॉर्ड है, उन्होंने 34,357 रन बनाए हैं।
5. वेस्टइंडीज के खिलाफ 12वां इंटरनेशनल शतक लगाया, कैलिस की बराबरी की
वेस्टइंडीज के खिलाफ शतक जमाने के मामले में भी विराट कोहली ने रिकॉर्ड बनाया। विराट ने विंडीज के खिलाफ तीनों फॉर्मेट मिलाकर 12वां इंटरनेशनल शतक लगाया और साउथ अफ्रीका के लीजेंडरी ऑलराउंडर जैक कैलिस की बराबरी की। इंटरनेशनल क्रिकेट में वेस्टइंडीज के खिलाफ सबसे ज्यादा शतक जमाने का रिकॉर्ड सुनील गावस्कर के नाम है। गावस्कर ने वेस्टइंडीज के खिलाफ 13 शतक लगाए हैं।
6. रोहित सबसे तेज 2 हजार टेस्ट रन बनाने वाले भारतीय ओपनर 
पहली पारी में रोहित शर्मा के टेस्ट क्रिकेट में बतौर ओपनर 2 हजार रन पूरे हुए। वे 40 पारियों में ही इस मुकाम तक पहुंच गए। सबसे कम पारियों में ऐसा करने वाले भारतीय ओपनर्स में रोहित ने राहुल द्रविड़ और वीरेंद्र सहवाग की बराबरी पर आ गए। दोनों ही बैटर्स ने 40-40 पारियों में ओपनिंग करते हुए 2000 रन पूरे किए थे।
भारत-वेस्टइंडीज टेस्ट की ये खबरें भी पढ़ें...
भारत ने वेस्टइंडीज से लगातार 9वीं टेस्ट सीरीज जीती
भारतीय टीम ने वेस्टइंडीज के खिलाफ लगातार नौवीं टेस्ट सीरीज जीत ली है। टीम ने मौजूदा सीरीज में 1-0 से अपने नाम की। सीरीज का दूसरा मुकाबला ड्रॉ रहा। वेस्टइंडीज ने भारत से आखिरी टेस्ट सीरीज 2002 में जीती थी। पढ़ें पूरी खबर...
10 डिग्री से ज्यादा टर्न हुई अश्विन की बॉल
भारत-वेस्टइंडीज दूसरा टेस्ट ड्रॉ पर समाप्त हुआ। मुकाबले के आखिरी दिन बारिश के कारण खेल नहीं हो सका। ऐसे में मैच ड्रॉ घोषित कर दिया। भले ही आखिरी दिन का रोमांच बारिश में धुल गया हो, लेकिन शुरुआती चार दिन रोमांचक मुकाबला देखने को मिला। पढ़ें पूरी खबर... 